**MILIVOJ DRETAR**

**OSNOVNA ŠKOLA „PETAR ZRINSKI“**

**JALŽABET**

**POUČAVANJE I UČENJE O HOLOKAUSTU I**

**SPREČAVANJE ZLOČINA PROTIV ČOVJEČNOSTI**

**Agencija za odgoj i obrazovanje republike Hrvatske**

**„Prezentacija školskih projekata učitelja i nastavnika“**

**- VLAK SJEĆANJA ZA AUSCHWITZ –**

****

**Koprivnica, 26.1.2017.**

Nastavna cjelina: **Drugi svjetski rat**

Nastavna jedinica: **Ratni događaji u Europi i svijetu 1941. – 1943.**

Nastavna tema: **Stradanje civilnog stanovništva i holokaust**

Razred: **8.**

Ključni pojmovi: **Auschwitz, deportacija, egzekucija, logoraši**

**SAŽETAK:** autor će uz pomoć Powerpoint prezentacije i osobnih fotografija predstaviti projekt „Vlak sjećanja“ koji se već nekoliko godina provodi u Hrvatskoj i ostalim euroopskim državama. Sudjeluju mladi iz Italije, Belgije, Francuske, koji odlaze na višednevni put vlakom do najvećeg logora smrti – Auschwitza u Poljskoj. Uz pomoć licenciranih vodiča obilaze muzejski kompleks i sudjeluju u komemoraciji te u Krakowu predstavljaju učeničke projekte.

**Polazak**

**U ožujku 2016. dvadeset i troje učenika i predstavnika iz Hrvatske sudjelovalo je u projektu „Vlak sjećanja za Auschwitz“ koji se već desetak godina održava u cijeloj Europi. Na tisuće srednjoškolaca i studenata kreću vlakom prema jednom od najstrašnjih mjesta ljudske prošlosti – poljski grad Oswiecim gdje se nalazio logor smrti Auschwitz-Birkenau. Naši su većinom bili iz riječke okolice: Opatije, Krka, Rijeke i Matulja, ali bilo je i dvoje predstavnika iz okolice Varaždina, učenik Prve gimnazije u Varaždinu Mislav Mraz, i ja Milivoj Dretar, profesor povijesti. Putovanje je financirala Varaždinska županija.**

**Put je započeo na Željezničkom kolodvoru u Rijeci gdje je sve sudionike pozdravio i otpratio Oleg Mandić, hrvatski suorganizator „Vlaka sjećanja“. Oleg je kao dječak i sam bio u Auschwitzu, on je posljednji živući logoraš koji ga je napustio po oslobođenju 1945. godine. Put do Poljske trajao je puna 24 sata, vlakom se najprije išlo prema Ljubljani i Salzburgu gdje smo se priključili grupi od preko 700 mladih Talijana. Tijekom puta, održavana su predavanja i radionice te projekcije filmova.**

**U Poljskoj**

Drugog dana poslijepodne stigli smo u Krakow, na isti željeznički kolodvor (Plaszow) na koji su pred 70 i više godina dovođeni brojni logoraši Auschwitza. Dan je završen razgledavanjem povijesnog središta grada i židovske četvrti Kazimierz. Tamo se još uvijek nalaze stare sinagoge te košer restorani.

Drugog dan boravka u Poljskoj krenuli smo u obilazak Auschwitza – Logora 1 kojeg simbolizira poznati natpis *Arbeit Macht Frei*. Fotografija kao da je preuzeta iz udžbenika povijesti. Nakon toga ulazimo u zidanice – u svakoj drukčiji postav: fotografije žena i djece, prikazi dolaska logoraša, osobne stvari s neizostavnim vitrinama ispunjenim cipelama, putnim kovčezima, naočalama, molitvenim talitima, protezama, šalicama. Nakon ručka u Oswiecimu krenulo se u Birkenau, Logor II koji je trideset puta veći kompleks od prethodnog. Tu je ona zloglsna kula u koju su ulazili vlakovi ispunjeni logorašima iz cijele Europe. Nekoliko tisuća ljudi dospijelo je i iz Hrvatske i Bosne i Hercegovine. Tu su ubijene mnoge Židovke iz Varaždina, Zagreba, Sarajeva, Osijeka.

Kod središnjeg spomenika u Birkenau održana je komemoracija – po jedan vijenac položen je od talijanske i hrvatske ekipe. U ime hrvatskih učenika govorila je mlada Eva iz gimnazije na Krku. Poljski učenici često posjećuju logor i uče o njemu, a dolazi više od milijun posjetitelja godišnje. To je velika obaveza.

**Povratak**

Nedjeljno prijepodne Talijani su iskoristili za predstavljanje svojih školskih projekata. Mi smo se podijelili: manja grupa je otišla u poznati rudnik soli, dok se većina učenika i njihovih mentora odlučila za posjet Schindlerovoj Tvornici u kojoj je suvremena muzejska postava. Učenici su bili oduševljeni jer to nisu samo vitrine s eksponatima, već su rekonstruirane cijele ulice s tramvajom u kojem sjede lutke, zvukovi, govor ljudi, topot njemačkih cipela, sirene zračne opasnosti. U vlaku opet izlaganja, filmovi, dogovori. Sati i sati prolaze do povratka u Rijeku. Poljska, Češka, Austrija, Slovenija, Hrvatska. Par dana kasnije krenule su pripreme za novi Vlak sjećanja za Auschwitz 2017.

Projekt predstavio:

Milivoj Dretar, prof.



